ኢራን ከምስራቁ ዓለም ጋር  ያላትን  ግንኙነት  ለማጠናከር ማቀዷ ተገለጸ
የ2015ቱ የኒዉክሌር ስምምነት ጉዳይ ስጋት ውስጥ ያስገባት ኢራን ወዳጅነቷን ከወደ ምስራወቁ የአለም ሀገራት ጋር ለማጠናከር ስለማቀዷ ተሰምቷል።ይህንኑ ተከትሎ የኢራኑ ፕሬዘደንት ሀሰን ሩሃኒ በምጣኔ ሀብታዊና በደህንነት ጉዳዮች ዙሪያ ከቻይናዉ አቻቸዉ ሺ ጂንፒንግ ጋር ለመምከር ዛሬ አርብ ወደ ቻይና ማቅናታቸዉ ተነግሯል።ኢራን በ2015 ከስድስት የአለም ሀያላን ሀገራት ጋር የገባችዉ የኒዉክሌር ስምምነት በአሜሪካ መጣሱና የስምምነቱ የወደፊት እጣ ፈንታም ቁርጡ አለመታወቁ በሀገሪቱ ላይ ከፍተኛ ስጋትን ደግኗል። ከዛም ባለፈ አዉሮፓዊያን ሀገራት ከአሜሪካ የሚደርስባቸዉን ጫና እና ማዕቀብ ፍራቻ ከኢራን ጋር ያላቸዉን ምጣኔ ሀብታዊ ትብብር ለማስቀጠል አቋም መያዝ የተሳናቸዉ በመሆኑ ኢራን ፊቷን ወደ ምስራቁ የአለም ሀገራት ማዞርን ብቸኛዉ አማራጭ ያደረገች ይመስላል።ለዚህም ይመስላል ከዚህ ቀደም ኢራን ባደረገቻቸዉ የሚሳኤል ሙከራዎችና የኒዉክሌር ግንባታዋች ምክኒያት ምዕራባዊያኑ በጣሉት ማዕቀብ የተሸመደመደዉን ምጣኔ ሀብት ዳግም እንዲያንሰራራ ለማስቻል ፊቷን ወደ ቻይና ማዞሯ።  ይህንን ተከትሎ የኢራኑ ፕሬዝደንት ሀሰን ሩሃኒ በምጣኔ ሀብታዊና በደህንነት ጉዳዮች ዙሪያ ከቻይናዉ አቻቸዉ ሺ ጂንፒንግ ጋር ለመምከር ዛሬ አርብ ወደ ቻይና አቅንተዋል።በቻይናዋ የጠረፍ ከተማ ሺንዳዎ በሚካሄደዉ የመሪዎቹ ዉይይት ሀገራቱ በቀጣይነት በጋራ መስራት በሚችሉባቸዉ ምጣኔ ሀብታዊ ወዳጅነትና ሁሉን አቀፍ የሁለትዮሽ ጉዳዮች ዙሪያ አበክረዉ እንደሚመክሩ ይጠበቃል።ከዛም ባለፈ የ2015ቱ የኢራን የኒዉክለር ስምምነት ቀጣይ እጣ ፈንታ ሌላዉ የመሪዎቹ አብይ የምክክር አጀንዳ እንሚሆን ይጠበቃል። በኢራን የኒዉክለር እንቅስቃሴ ምክኒያት ሀገሪቱ ከምዕራባዊያኑ ጋር ያላት ወዳጅነትና ትብብር በከፍተኛ ሁኔታ ከመቀነሱም ባለፈ ምጣኔ ሀብቷንም ክፉኛ መቀዛቀዙ ይታወቃል።ታዲያ የኢራን በምዕራባዊያን መገለል ከቻይና ጋር ያላትን ሁሉን አቀፍ ወዳጅነት እንድታጠናክር ረድቷታል ተብሏል።ቻይናም ብትሆን አጋጣሚዉን ተጠቅማ ከኢራን ጋር ያላትን ወዳጅነት ከማጠናከር ባለፈ በመካከለኛዉ ምስራቅ ያላትን ፖለቲካዊ ተፅእኖ ከፍ ለማድረግ እንደሚያግዛት ተነግሯል።ይህንኑ አስመልክቶ አስተያየታቸዉን የሰጡት የቀድሞዉ በኢራን ቻይና አምባሳደር የነበሩት ሁዋ ሊሚንግ ቻይና እንደ አሜሪካ ቃሏን አጥፋ የሁለቱን ሀገራት ወዳጅነት ለማቀዛቀዝ ከመስራት ይልቅ ወዳጅነትን ማጠናከር ላይ አተኩራ የምትሰራ ሀገር ነች ብለዋል።ለጊዜዉን ቢሆን ኢራን ወደ ምስራቅ ማዘንበሏን መነሻ በማድረግ  ቻይና የአሜሪካን ቸለተኝነት በመጠቀም በኢራን ያላትን ኢንቨስትመንት ለማሳደግ የቆረጠች ይመስላል። ለአብነትም በኢራን በነዳጅ ምርት ላይ ተሰማርቶ የሚገኘዉ ግዙፉ የፈረንሳይ ኩባንያ ቶታል ከአሜሪካ የሚደርስበትን ማዕቀብ ፍራቻ ከኢራን ገበያ ለመዉጣት ማቀዱን ይፋ ባደረገ ጊዜ ቀድማ ድምፅ ያሰማችዉ ቻይና ነበረች።በወቅቱ በቻይና መንግስት የሚተዳደረዉ CNPC የነዳጅ ኩባንያ አብዛኛዉን ድርሻ እንደሚገዛ ማሳወቁ ቻይና በምዕራባዊያኑ ምትክ እግሯን በኢራን በመትከል ላይ ስለመሆኗ በግልፅ ያሳየ እርምጃ ነበር።ባለፉት 3 አሥርት አመታት ብቻ ቻይና በድጋፍና በኢንቨስትመንት መልኩ በርካታ ቢሊየን ዶላሮችን በኢራን ፈሰስ ስለማድረጓ ተነግሯል።በተለይም ሀገሪቱ በኢራኗ መዲና ቴህራን የገነባችዉ የመሬት ዉስጥ የባቡር መሰረተ ልማት ዝርጋታ ከቴህራን መንግስት ጭምር ከፍተኛ ምስጋናን እንዳስገኘላት ይታወሳል። በዚህ መልኩ እያደገ የመጣዉ የሀገራቱ ወዳጅነትና ትብብር በ2016 ላይ የቻይናዉን ፕሬዝደንት ሺ ጂንፒንግን ወደ ኢራን ወስዷቸዋል። ፕሬዝደንቱ በኢራን በተገኙ ወቅትም የሁለቱ ሀገራት የንግድ አጋርነት በ2025 ወደ 600 ቢሊየን የአሜሪካ ዶላር እንዲያድግ ከስምምነት ላይም መድረሳቸዉ ይታወሳል።በዘንድሮዉ የበጀት አመት ብቻ የሁለቱ ሀገራት የንግድ አጋርነት ከ37 ቢሊየን ዶላር መዝለሉን ያሳያል። በተመሳሳይ ወቅት ኢራን ወደ ቻይና የምትልከዉ የነዳጅ ምርት ከ11 ቢሊየን ዶላር ማለፉ ነዉ የተሰማዉ። እናም አሁን ላይ ቻይና ዋነኛዋ የኢራን የንግድ አጋር ለመሆን ችላለች ነዉ የተባለዉ።ከቻይናም ባለፈ ኢራን ከህንድ ጋር ያላትን ወዳጅነትም ለማጠናከር በመስራት ላይ ትገኛለች ሲል የዘገበዉ አልጀዚራ ነዉ።